C 286/54

Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2022/C 286/13)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„IDIAZABAL“

EÚ č.: PDO-ES-0082-AM02 – 16.2.2021

CHOP (X) CHZO

1. Názov

„Idiazabal“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

„Idiazabal“ je lisovaný, nevarený syr, ktorý sa vyrába výhradne zo surového ovčieho mlieka z plemien Latxa a Carranzana a vyzrieva najmenej 60 dní. Syr má tieto vlastnosti: váha najmenej 1 kg a najviac 3,5 kg, výška najmenej 8 cm a najviac 12 cm a priemer najmenej 10 cm a najviac 30 cm. Povoľuje sa tolerancia ±10 % pre každú z týchto vlastností. Syr sa môže aj údiť.

Do mlieka sa nesmú pridávať žiadne iné látky okrem mliekarenských fermentov, lyzozýmu, syridla a soli.

Syr má valcovitý tvar, hladkú, tvrdú kôru, ktorá má bledožltú alebo v prípade údeného syra tmavohnedú farbu. Povrch (farba a diery v syre) je rovnorodý, slonovinovej až slamovožltej farby, s niekoľkými malými dierami nepravidelného tvaru. Štruktúra je pomerne pružná a pevná, s určitým stupňom zrnitosti. Pokiaľ ide o arómu a chuť, vyznačuje sa typickou výraznou arómou ovčieho mlieka a syridla a intenzívnou vyváženou chuťou s mierne pikantnými, kyslými a prípadne údenými tónmi. Výraznú arómu syra cítiť ešte dlho po prehltnutí sústa.

Minimálny obsah tuku v sušine je 45 %, minimálny celkový obsah bielkovín v sušine je 25 % a samotná sušina musí tvoriť minimálne 55 % syra. Hodnota pH sa musí pohybovať v rozmedzí 4,9 až 5,5.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Krmivo: plemená oviec Latxa a Carranzana sú spravidla na paši takmer počas celého roka. Čriedy sa pravidelne presúvajú medzi údoliami a vyššie položenými svahmi v závislosti od ročného obdobia. Keďže prakticky počas celého roka žijú v prírodnom prostredí, ovce v zime spásajú prirodzenú lesnú vegetáciu v nižších polohách a v lete trávny porast vo vyšších polohách. V košiaroch sa kŕmia len v prípade nepriaznivých podmienok na trávnych porastoch alebo ak sa tento spôsob chovu odporúča z niektorých fyziologických dôvodov (laktácia).

Suroviny: surové ovčie mlieko plemien Latxa a Carranzana z vymedzenej zemepisnej oblasti.

Do mlieka sa nesmú pridávať žiadne iné látky okrem mliekarenských fermentov, lyzozýmu, syridla a soli.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Produkcia mlieka, výroba syra a fázy vyzrievania sa musia uskutočňovať vo vymedzenej zemepisnej oblasti, t. j. všetky kroky produkcie sa musia uskutočniť v rámci jej hraníc.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Syr „Idiazabal“ sa môže uvádzať na trh vcelku alebo nakrájaný na rezy (porcie).

Syr „Idiazabal“, resp. jeho porcie sa vždy balia až po uplynutí minimálneho času zrenia, t. j. 60 dní.

Syr sa môže krájať na porcie, prípadne baliť iba vo vymedzenej zemepisnej oblasti. Dôvod tohto pravidla je dvojaký.

V prvom rade syr v dôsledku krájania stráca minimálne na dvoch stranách rezov ochrannú kôru. Preto sa musia porcie baliť veľmi krátko po nakrájaní, aby sa zachovali organoleptické vlastnosti syra „Idiazabal“.

V druhom rade sa môže stať, že krájaním na porcie sa prvky osvedčujúce autentickosť a pôvod výrobku stratia alebo prestanú byť viditeľné. Aby sa teda neohrozila autentickosť výrobku vo forme porcií, musí sa krájať a baliť pri zdroji.

Odchylne od uvedeného sa môže syr „Idiazabal“ krájať na porcie v maloobchodných predajniach pod podmienkou, že sa tak deje v prítomnosti zákazníka počas predaja.

3.6. Špecifické pravidlá označovania výrobku, na ktorý sa vzťahuje registrovaný názov

Na syroch „Idiazabal“ sa musia nachádzať tieto identifikačné prvky:

— Na každý syr sa vo fáze tvarovania alebo lisovania musí umiestniť kazeínová značka s unikátnym sériovým číslom. Značku poskytne riadiaci orgán.

— Na etiketách používaných pri uvedení syra na trh sa musí uvádzať názov a logo chráneného označenia pôvodu. Pri syroch, ktoré sa vyrábajú výhradne z mlieka pochádzajúceho z rovnakého chovu, sa k logu CHOP „Idiazabal“ môžu pridať slová baserrikoa – de caserío [z farmy].

— Etikety používané s týmto syrom, či ponechaným vcelku, alebo nakrájaným na rezy, sa v súlade so španielskymi právnymi predpismi musia umiestniť na syr v mliekarniach uvedených v registroch CHOP.

— Každý syr musí mať aj zadnú etiketu, pričom na každej z nich sa uvádza vlastné sériové číslo, štandardizovanú podľa veľkosti a tvaru syra, ktorý sa certifikuje. Takisto sa na nej musí uvádzať názov „Idiazabal“ a logo chráneného označenia pôvodu. Zadné etikety poskytuje a kontroluje riadiaci orgán, pričom sú dostupné bez rozdielu všetkým prevádzkovateľom, ktorí o ne požiadajú a ktorí spĺňajú podmienky špecifikácie.

4. Stručné vymedzenie zemepisnej oblasti

Zemepisná oblasť zahŕňa prirodzené prostredie ovčích plemien Latxa a Carranzana v regiónoch Álava, Vizcaya, Guipúzcoa a Navarra s výnimkou obcí v údolí Roncal. Oblasť výroby sa nachádza v severnej časti Pyrenejského polostrova, medzi 43° 27′ a 41° 54′ severnej zemepisnej šírky a 1° 05′ a 3° 37′ západnej zemepisnej dĺžky vo vzťahu ku greenwichskému poludníku.

5. Súvislosť so zemepisnou oblasťou

Špecifické vlastnosti zemepisnej oblasti:

Dôkazy o chove ovčích plemien Latxa a Carranzana v tejto oblasti siahajú približne do roku 2200 pred n. l. Keďže uvedené plemená sa v priebehu tohto dlhého obdobia prispôsobili danej oblasti, jej osobitné črty sú nevyhnutné na ich správny vývoj a chov. Oblasť výroby je členitý hornatý región s drsným a nerovným terénom, čo sťažuje komunikáciu. Prispelo to k udržaniu chovu oviec v mnohých údoliach a horských oblastiach. Pôdy sú bohaté na základné prvky a iné živiny, pričom vplyvy zvetrávania sú zmierňované prirodzenými vlastnosťami hornín a ojedinele výskytom uhličitanov v pôdnom profile, výsledkom čoho sú vynikajúce pastviny. Topografické črty tejto oblasti sa podpísali na vzniku rôznych typov podnebia na škále od atlantického až po stredozemné, pričom prechodné zóny sú výsledkom prítomnosti horských hrebeňov, ktoré pôsobia ako bariéra. Sieť vodných tokov je rozsiahla a bohatá vďaka mnohým vrchom a pohoriam a výdatným zrážkam. V oblasti sú dve povodia: kantábrijské, do ktorého prúdi voda z regiónov Vizcaya, Guipúzcoa a severných údolí regiónov Álava a Navarra, a stredozemné, ktoré zahŕňa regióny Álava, Navarra Media a La Ribera. Pokiaľ ide o flóru, v oblasti sa nachádzajú mnohé prírodné lúky a trávne porasty. V priaznivých klimatických a pôdnych podmienkach sa darí hygrofilným a subhygrofilným rastlinám, ktoré sú typické pre prímorské podnebie Baskicka a severnú časť regiónu Navarra.

Špecifickosť výrobku:

Syr „Idiazabal“ sa vyznačuje osobitými senzorickými vlastnosťami, ktorými sa odlišuje od iných syrov. Tie sa prejavujú v bohatstve odtieňov arómy a chuti výrobku. Rovnako sa vyznačuje veľmi nízkou až strednou pružnosťou a zrnitosťou a strednou až vysokou pevnosťou. Syr má intenzívnu chuť a dlhú dochuť s dokonale vyváženými arómami mlieka, syridla a „praženia“, ktoré tvoria jeho základné senzorické črty doplnené širokou škálou odtieňov chutí a vôní, vďaka ktorým má syr nezameniteľný charakter.

Príčinná súvislosť medzi zemepisnou oblasťou a typickými vlastnosťami výrobku

Osobitné črty mlieka, z ktorého sa vyrába syr „Idiazabal“, sú spojené predovšetkým so schválenými plemenami, z ktorých sa získava (Latxa a Carranzana). Jedinečné vlastnosti syra „Idiazabal“ sa dajú do značnej miery vysvetliť adaptáciou oviec na podmienky vo vymedzenej zemepisnej oblasti a historickou spätosťou prostredia, oviec a pastierov. Latxa a Carranzana sú odolné mliečne plemená prispôsobené horskému prostrediu, ktoré zapadajú do pastierskych tradícií v Baskicku a sú vhodné z hľadiska topografie a ekologického charakteru ich prirodzeného prostredia.

Okrem toho všetky tieto vlastnosti spojené s prírodným prostredím, ktoré sa menia v závislosti od ročných období, druhu pastvy, podnebia atď., sa v syre „Idiazabal“ prejavujú aj preto, že sa vyrába zo surového mlieka, ktoré sa tepelne neupravuje. Jeho tepelné spracovanie by zničilo alebo oslabilo senzorické vlastnosti, vďaka ktorým je výrobok taký osobitý a je súčasťou dlhoročných tradícií tejto oblasti.

Odkaz na uverejnenie špecifikácie

https://www.mapa.gob.es/es/alimentacion/temas/calidad-diferenciada/dop-igp/htm/DOP-Idiazabal-modificacion-menor.aspx

(1) Ú. v. EÚ L 179, 19.6.2014, s. 17.